Diari Oficial de la Generalitat Valenciana


Sumari del DOGV 2638, del 01-12-1995 (1995/836897)

RESOLUCIÓ de 9 de novembre de 1995, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de Segorbe, per al reconeixement de la plena validesa acadèmica oficial dels ensenyaments de música de grau elemental ampliats, corresponents a la nova ordenació educativa i impartits pel Conservatori Elemental de Música Alto Palancia, de titularitat municipal, en l'esmentada localitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2638

Data del DOGV
:   01-12-1995

Secció del DOGV
:   ALTRES DISPOSICIONS

Número del document
:   1995/836897


Data del document
:   09-11-1995

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 9 de novembre de 1995, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de Segorbe, per al reconeixement de la plena validesa acadèmica oficial dels ensenyaments de música de grau elemental ampliats, corresponents a la nova ordenació educativa i impartits pel Conservatori Elemental de Música Alto Palancia, de titularitat municipal, en l'esmentada localitat.
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Ciència) i l'Ajuntament de Segorbe, el dia 28 de juliol de 1995, un conveni per al reconeixement de la plena validesa acadèmica oficial dels ensenyaments de Música de grau elemental ampliats, corresponents a la nova ordenació educativa i impartits pel Conservatori Elemental de Música Alto Palancia, de titularitat municipal, en l'esmentada localitat, i en compliment del que estableix la clàusula octava del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0848/95, i que figura com a annex d'aquesta resolució.
  
  
València, 9 de novembre de 1995.- La directora general de Coordinació Institucional i Secretariat del Govern: Catalina Escuin Palop.
  
  
  
  
Conveni entre la Generalitat Valenciana (Conselleria de Cultura, Educació i Ciència) i l'Ajuntament de Segorbe per al reconeixement de la plena validesa acadèmica oficial dels ensenyaments de Música de grau elemental ampliats corresponents a la nova ordenació educativa i impartits pel Conservatori Elemental de Música Alto Palancia, de titularitat municipal, en l'esmentada localitat.
  
  
València, 28 de juliol de 1995
  
  
REUNITS
  
D'una banda el Sr. Fernando Villalonga Campos, conseller de Cultura, Educació i Ciència de la Generalitat Valenciana, facultat per a aquest acte mitjançant acord del Govern Valencià del dia 6 de juny de 1995.
  
De l'altra, el Sr. Rafael Calvo Calpe, alcalde-president de l'Ajuntament de Segorbe, facultat per a aquest acte per l'acord del Ple de l'esmentat Ajuntament de 4 d'abril de 1995.
  
  
MANIFESTEN
  
1. El Conservatori Municipal Elemental de Música Alto Palancia, de Segorbe, amb número de codi 87117410, està autoritzat pel Decret 193/1991, de 28 d'octubre del Govern Valencià, (DOGV de 6 de novembre de 1991), per a impartir amb plena validesa acadèmica oficial les següents assignatures de grau elemental del pla de 1966:
  
Solfeig i Teoria de la Música, Conjunt Coral, Piano, Violí, Guitarra, Clarinet, Saxòfon, Trompeta, Trombó, Bombardí i Tuba.
  
  
2. El Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics (BOE de 28 d'abril) estableix a la seua disposició transitòria setena, punt 2, que el reconeixement de la validesa acadèmica oficial per als ensenyaments corresponents a la nova ordenació educativa (LOGSE) dels centres públics d'ensenyaments artístics no estatals existents al moment de la entrada en vigor d'aquell decret, es realitzarà per conveni entre aquests i l'Administració Educativa corresponent, a l'objecte de la seua inclusió en la programació general de l'ensenyament. I això sense perjudici de l'obligació d'adequar-se als requisits mínims establerts en la disposició transitòria segona, tercera, quarta i sisena del dit decret.
  
  
L'Ajuntament de Segorbe ha sol·licitat l'ampliació dels ensenyaments a impartir per l'esmentat Conservatori en les especialitats de Flauta i Percussió.
  
Per part de la Inspecció Educativa s'ha emés informe favorable a ambdues sol·licituds, ja que s'adeqüen al que està establert a la legislació aplicable vigent.
  
Per tot això, en virtut de les competències que atorga el Reial Decret 2093/1983, de 28 de juliol, sobre traspàs de funcions i serveis de l'Administració de l'Estat a la Generalitat Valenciana, en matèria d'Educació, i la Llei 7/1985, de 2 d'abril, Reguladora de les Bases de Règim Local, la Conselleria de Cultura, Educació i Ciència i l'Ajuntament de Segorbe acorden subscriure aquest conveni d'acord amb les següents clàusules:
  
  
Primera
  
El Conservatori Elemental de Música Alto Palancia, de Segorbe impartirà, amb reconeixement oficial i plenes facultats acadèmiques, els ensenyaments musicals establerts en la Llei Orgànica 1/1990, de 3 d'octubre, de les especialitats de grau elemental equivalents a les que té autoritzades del pla que s'extingeix, ampliades en les de Flauta Travessera i Percussió.
  
Provisionalment i fins a la seua extinció, aquest Conservatori podrà impartir, amb reconeixement oficial i plenes facultats acadèmiques, les especialitats de grau elemental que s'amplien, corresponents al pla que s'extingeix.
  
La capacitat total del centre serà establerta per la Conselleria de Cultura, Educació i Ciència, tenint en compte l'horari de funcionament del centre, les relacions numèriques professor/alumne exigides per la normativa vigent, les dedicacions horàries curriculars i les pròpies instal·lacions del centre.
  
  
Segona
  
Correspon al titular del Conservatori Elemental de Música Alto Palancia, de Segorbe, la dotació pressupostària necessària per a les despeses derivades del personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Ciència per a la concessió de subvencions als centres públics d'ensenyaments de Música.
  
  
Tercera
  
El Conservatori Elemental de Música Alto Palancia, de Segorbe, s'haurà de sotmetre a l'autoritat de la Conselleria de Cultura, Educació i Ciència i de la inspecció educativa, en aquells supòsits previstos en el Decret 180/1992, de 10 de novembre, del Govern Valencià, pel qual es regulen l'organització i les funcions de la inspecció educativa de la Comunitat Valenciana
  
  
Quarta
  
El titular del Conservatori es compromet a:
  
a) Complir allò que estableix en el títol tercer, pel que fa a òrgans de govern dels centres públics, la Llei Orgànica 8/1985, de 3 de juliol, Reguladora del Dret a l'Educació, amb les especificats que determina l'últim paràgraf de la disposició addicional segona de l'esmentada llei orgànica.
  
b) Complir els requisits establerts en l'article 2, apartat 2, del Decret 2618/1966, de 10 de setembre, sobre Reglamentació General de Conservatoris de Música, i en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.
  
c) Fer que els plans d'estudis, programes, nivells, dedicació horària i sistema d'avaluació que s'hagen de desplegar es corresponguen amb els establerts en la legislació vigent (Reial Decret 756/1992 de 26 de juny; Decret 151/1993, de 17 d'agost, del Govern Valencià, i Decret 2618/1966, de 10 de setembre).
  
d) Seguir les mateixes directrius acadèmiques que l'administració educativa dicte per als centres dependents de la Conselleria de Cultura, Educació i Ciència, pel que fa a l'organització escolar del Conservatori, i a presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura, Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.
  
  
e) Custodiar les actes, els expedients d'alumnes, els registres de correspondència oficial i els documents de caràcter administratiu que es generen en virtut de les facultats que se li confereixen
  
  
Cinquena
  
Aquest conveni tindrà efecte, pel que fa al reconeixement dels ensenyaments del nou sistema educatiu, corresponents als autoritzats amb anterioritat del pla que s'extingeix, des del moment de la seua implantació, d'acord amb el calendari vigent d'aplicació de la LOGSE, i pel que fa a les especialitats de Flauta Travessera i Percussió des de l'inici dels cursos 1993/94 i 1994/95 respectivament
  
  
  
Sisena
  
Les modificacions que es produesquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificats a l'Administració educativa, la qual instruirà l'expedient d'autorització corresponent.
  
Les esmentades modificacions tindran efecte, en el moment en què es modifique el present conveni o es subscriga la corresponent addenda a aquest.
  
  
Setena
  
El present conveni tindrà una duració indefinida. No obstant això, podrà ser extingit per qualsevol de les causes següents:
  
a. Per mutu acord de les parts
  
b. Per incompliment de les obligacions assumides per l'Ajuntament.
  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.
  
d. Per canvi de titularitat del centre o cessament de les activitats.
  
Aquesta extinció tindrà efecte a partir de la fi del curs en què es donen les causes esmentades.
  
En els supòsits previstos en els punts b) i d), l'extinció requerirà la comunicació prèvia de la Conselleria al titular del Conservatori.
  
  
  
Vuitena
  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.
  
Com a prova de conformitat i perquè en quede constància, les dues parts firmen el present conveni en el lloc i la data consignats anteriorment.
  
  
El conseller de Cultura, Educació i Ciència: Fernando Villalonga Campos.
  
L'alcalde-president de l'Ajuntament de Segorbe: Rafael Calvo Calpe.